Covid-19: Versekeraars bied verligting - Corona Krisissentrum
Tuis / COVID-19 / Covid-19: Versekeraars bied verligting
Covid-19: Versekeraars bied verligting
Ongelukke gebeur – dit weet ons almal. Op die pad, in die huis, waar jy ook al is. Geisers bars, hael sak uit, en slaggate lê en wag om skade aan te rig Die noodlot respekteer nie die inperking nie.
Tydens die inperking is daar egter heelwat minder mense wat hul voertuie gebruik. Dit verlaag die risiko van ongelukke op die paaie en ander gebeure wat motoriste normaalweg raak.
Verskeie versekeraars het die nood in die tydperk besef en het daarom besluit om afslag op hul versekeringspremie aan hul kliënte te bied.
Solidariteit het gaan ondersoek instel om te bepaal watter versekeraars tot dusver die behoefte en nood raakgesien het en watter hulp tans aangebied word.
Virseker het aangekondig dat indien sy kliënte tydens die Covid-19-pandemie buigsaamheid met hul premie benodig, hulle hul bes sal doen om te help. Afhangende van elke persoon se unieke omstandighede word die volgende opsies aangebied:
As jy afgedank is en Virseker se Gatsakbonus uitgeneem het, betaal Virseker jou versekeringspremies vir ses maande.
As jou Gatsakbonus binne die volgende ses maande betaalbaar is, kan jy Virseker kontak en vra dat dit gebruik word om jou premie te betaal.
As jy 'n laer premie benodig, kan ons help deur dekking wat jy nie op die oomblik nodig het nie (bv. motorhuur of sekere draagbare besittings, soos juweliersware) te verwyder.
As jy gedurende April in 'n motorongeluk betrokke is en 'n geldige eis het, hoef jy nie 'n bybetaling te maak nie.
As jy op die oomblik 'n gehuurde voertuig gebruik, hoef jy tydens die staat van inperking nie daarvoor te betaal nie.
Jy mag ook gedurende April vir 'n afslag van tot 20% kwalifiseer
Vir meer besonderhede besoek gerus https://www.virseker.co.za/virseker-se-bystand-gedurende-covid-19/?fbclid=IwAR0TiHpp58AEtYozolUg-EnzTmFu6Eu8MoIKpJcoSWzbafaiF_-YS-jwnbA
Auto & General bied premieverligting van tot en met R35 miljoen aan sy kliënte.
Indien jy afgedank is en 'n terugbetalingsbonus het, betaal Auto & General jou versekeringspremies vir ses maande. As jou terugbetalingsbonus binne die volgende ses maande betaalbaar is, kontak Auto & General om dit te gebruik om jou premie te betaal. Indien jy na 'n beter premie geskuif het, kan Auto & General jou tegemoet kom deur dekking wat nie tans benodig word nie, soos motorhuur of sekere draagbare besittings, soos juweliersware van jou dekking te verwyder. As jy gedurende April in 'n motorongeluk betrokke is en 'n geldige eis het, sal geen bybetaling van toepassing wees nie en as jy tans van 'n gehuurde motor gebruik maak, sal jy tydens die inperking nie dekking hiervoor hoef te betaal nie. Jy kan ook gedurende April kwalifiseer vir afslag van tot 20% op jou premie.
Vir meer inligting besoek https://www.autogen.co.za/auto-and-general-response-to-covid-19/?fbclid=IwAR3gABoGuTwM84WmcUGbJ8P-YCS52FDFecIuqzzZPfMqSiGA7gqTGRsaCJg
OUTsurance het sy voertuigpremies vir Mei met 15% verlaag. Die afslag is outomaties van toepassing op alle motorversekeringspremies sonder dat enige stappe van kliënte vereis word.
OUTsurance bied ook die volgende aan sy kliënte:
'n Premieverlaging van 15% op alle dekking vir goedere wat vir kommersiële kliënte vervoer word.
Tussen April en Junie 2020 kry besigheidskliënte van OUTsurance 'n 50%-vermindering in hul bybetaling, terwyl persoonlike OUTsurance-kliënte 30% minder aan bybetalings sal betaal.
Kliënte wat betaling van 'n premie mis en dit nie kan betaal nie en wat binne ses maande hul OUTbonus-terugbetaling sal ontvang, kan hul OUTbonus gebruik om hul premies te betaal.
Die tydperk waarbinne kansellasie van polisse weens niebetaling plaasvind, word met 'n bykomende twee maande verleng.
Die totale bedrag wat OUTsurance beskikbaar gestel het om die effek van die Covid-19-pandemie te bekamp, staan tans op R209 miljoen, waarvan R134 miljoen aan kliënteverligting bestee word.
Vir meer inligting besoek https://www.outsurance.co.za/insurance-news/outsurance-announces-a-15percent-vehicle-premium-discount/
Kliënte van MiWay kry outomaties 'n gemiddelde daling van 10% op hul motorversekeringspremies gedurende April.
Discovery Insure-kliënte kry 25%-afslag op hul Mei-premie as hulle in April minder as 500 km afgelê het en 15%-afslag indien hulle meer as 500 km afgelê het.
Om vir die 25%-afslag in aanmerking te kom, moet jy gebruik maak van Vitality Drive en 'n telematiese toestel moet in jou voertuig geïnstalleer wees wat toelaat dat Discovery kan verifieer hoeveel kilo's jy in April afgelê het. Kliënte verdien steeds hul weeklikse Active Rewards, selfs al ry hulle glad nie of minder as 100 km per week.
Kliënte van Naked het die keuse om gebruik te maak van die "CoverPause"-opsie en om slegs 10% van hul premie te betaal. Dit is egter onderhewig daaraan dat jy glad nie die voertuig bestuur nie. Jou voertuig sal steeds ten volle gedek wees as dit geparkeer is. Die opsie is geldig tot 30 Junie 2020. Volgens Naked kan jy steeds inkopies gaan doen tydens die inperking. Deur gebruik te maak van hul app kan jy die "resume accident cover"-knoppie druk. Jy sal dan vir daardie spesifieke dag betaal en is ook vir daardie spesifieke dag gedek.
King Price bied twee opsies vir verligting aan sy kliënte.
Die eerste opsie is 'n laerkoste-opsie vir omvattende motorversekeringskliënte wat hulle in staat stel om oor te skakel na derdeparty-, brand- en diefstaldekking sonder ongeluksdekking, wat hulle tydens die inperkingstydperk sal beskerm. Die besparing kan tot 70% beloop.
Die tweede opsie stel kliënte wat hul huishoudelike items verseker in staat om oor te skakel na 'n opsie wat die meeste versekerde gevare dek, maar diefstal uitsluit. Ondernemings wat daarmee gemaklik is om diefstal uit te sluit, kan tot 60% op hul premie bespaar.